hotchpotch/miracl-hf-unified huggingface dataset:
Intian yleislakko (2016)
Intian yleislakko, joka järjestettiin 2. syyskuuta 2016, on ihmiskunnan historian laajin lakko. Siihen osallistui noin 150–180 miljoonaa ihmistä. Lakkolaiset vastustivat pääministeri Narendra Modin talouspolitiikkaa ja yksityistämistoimia sekä vaativat parempaa sosiaaliturvaa, minimipalkkaa ja terveydenhoitoa. Ainakin 20 mielenosoittajaa pidätettiin lakon yhteydessä.
Uuno Pore
Uuno Pore (19. joulukuuta 1905 Heinola – 30. tammikuuta 1982) oli suomalainen filosofian maisteri ja teosofi.
Pore oli Ruusu-Risti-yhdistyksen johtajana vuodesta 1952 kuolemaansa asti. Ansiotyönään hän työskenteli vakuutusyhtiö Pohjolan palveluksessa vuosina 1926–1970, viimeiset vuodet palo- ja jälleenvakuutusosaston päällikkönä. Hän laati yhtiön 50-vuotishistoriikin. Pore oli Kokoomuksen Nuorten Liiton perustajajäseniä.
Simon Fraser University
Simon Fraser University (SFU) on julkinen tutkimusyliopisto Kanadan Brittiläisessä Kolumbiassa. Sen kampukset sijaitsevat provinssin kolmessa suurimmassa kaupungissa Burnabyssä, Vancouverissa ja Surreyssä.
Yliopiston pääkampus on vuonna 1965 rakennettu Burnaby Mountainin rakennuskokonaisuus, jossa opiskelee yli 30 000 opiskelijaa ja työskentelee tuhatkunta henkilökunnan edustajaa. Yliopisto tarjoaa alemman ja ylemmän tutkinnon opintoja kolmena lukukautena ympäri vuoden.
SFU:n urheilujoukkueet kilpailevat ainoana kanadalaisyliopistona NCAA:ssa. SFU on ensimmäinen Yhdysvalloissa akkreditoitu kanadalainen tutkimusyliopisto.
SFU:n seitsemän tiedekuntaa ("faculties") ovat sovellettujen tieteiden (tekniikka), taiteiden ja yhteiskuntatieteiden, viestinnän ja teknologian, ympäristötieteiden, kasvatustieteiden, terveystieteiden sekä luonnontieteiden tiedekunta.
Yliopistolle nimensä antanut Simon Fraser oli North West Companyn turkiskauppias ja tutkimusmatkailija. Yliopiston alkuperäinen nimi oli Fraser University, mutta siitä saatu lyhenne FU muistutti liikaa sanontaa ”fuck you”. Useista sijaintipaikkavaihtoehdoista valittiin 365 metriä merenpinnasta kohoava Burnaby Mountain, jolle rakennettavan kampuksen arkkitehtuurikilpailun voittivat Arthur Erickson ja Geoffrey Massey betonibrutalismia edustavalla suunnitelmallaan. Rakentaminen alkoi keväällä 1964 ja toiminta rakennuksissa saattoi alkaa syyskuussa 1965.
Yliopiston Vancouverin kampus koostuu useista rakennuksista Vancouverin keskustassa, ja Surreyn kampus sijaitsee samassa kiinteistössä ostoskeskuksen kanssa. Jokaisella SFU:n kampuksella on oma kirjasto. Yliopistoon kuulu myös arkeologinen ja kansatieteellinen museo sekä kolme taidegalleriaa, joiden kokoelmissa on noin 5 500 teosta.
Nieminen &amp; Lahtinen Show
Nieminen & Lahtinen Show on syys–marraskuussa 2016 Nelosella esitetty suomalainen viihdeohjelma, jonka pääosissa olivat Riku Nieminen ja Niina Lahtinen.
Ohjelmassa oli viikoittain vaihtuvat musiikki- ja komediavieraat. Ohjelmassa nähtiin myös muun muassa Niemisen ja Lahtisen esittämiä sketsejä sekä uusia versioita suomalaisista musiikkikappaleista.
Liisa Lilja
Liisa Lilja (s. 26. elokuuta 1992) on suomalainen triathlonisti ja vammaisurheilija. Hän sijoittui neljänneksi Rio de Janeiron paralympialaisissa 2016 luokan PT2 kilpailussa. Lilja on saavuttanut EM-hopeaa vuosina 2014 ja 2015. MM-kilpailuissa 2015 Lilja sijoittui neljänneksi. Hän edustaa Helsinki Triathlonia. Hänen valmentajansa on Tommi Martikainen. Vuonna 2017 Rotterdamissa hän voitti paratriathlonin PTS2-luokan maailmanmestaruuden.
Kiminkijärvi
Kiminkijärvi (SYKE:n järvinumero 14.421.1.046) on Kimingin kylässä Viitasaarella Keski-Suomessa sijaitseva pieni järvi. Se on Keiteleen Kaivannonlahden pohjukassa, ja järviä erottaa Kaivannonkannas-niminen kapea kannas, jota pitkin kulkee myös seututie 659. Järven vesi on lievästi humuksista, mutta rehevyystasoltaan neutraalia.
Antti Latikka
Antti Latikka (s. 6. marraskuuta 1990) on suomalainen uimari ja vammaisurheilija. Latikka on kilpaillut kolmissa paralympialaisissa. Ensimmäisen kerran hän oli mukana Pekingissä, mutta hän on ollut mukana myös Lontoossa ja Rio de Janeirossa. Hänellä on yksi EM-pronssi vuodelta 2016. Se tuli 100 metrin sekauinnista. Hän edustaa Swimming Club Rovaniemeä ( Scr )
Leo Lähteenmäki (uimari)
Leo Lähteenmäki (s. 23. marraskuuta 1991) on suomalainen uimari ja vammaisurheilija. Hän edustaa suomea Rio de Janeiron paralympialaisissa. Hänellä on yksi MM-pronssi vuodelta 2013. EM-hopeaa hän on saavuttanut 2014 ja 2016. Kaikki arvokisamitalit ovat tulleet 50 metrin vapaauinnista. Hän edustaa seuratasolla Swimming Jyväskylää.
Juhani Kokko (voimanostaja)
Juhani Kokko (s. 30. kesäkuuta 1986) on suomalainen voimanostaja ja vammaisurheilija. Hän on edustanut Suomea kaksissa paralympialaisissa Pekingissä 2008, jolloin hän sijoittui sijalle 11 ja Rio de Janeirossa 2016, jolloin hän sijoittui kuudenneksi.
Kokko kilpailee alle 59 kilogramman sarjassa ja hänen ennätyksensä on 150 kg. Hänellä on kaksi EM-pronssia vuosilta 2013 ja 2018.
Ronja Oja
Ronja Oja (s. 31. heinäkuuta 1992) on suomalainen yleisurheilija ja vammaisurheilija. Oja edusti Suomea Rio de Janeiron paralympialaisissa 2016. Oja voitti vuoden 2018 EM-kisoissa pituushypyssä pronssia tuloksella 426 ja kultaa 100 metrin juoksussa ajalla 13,68. Hänen ennätyksensä 100 metrin juoksussa on 13,57 ja pituushypyssä 430 cm. Oja kilpailee luokassa T/F11. Oja edustaa Helsingin Kisaveikkoja.
Ronja Oja on näkövammainen. Hän opiskelee tietojenkäsittelytiedettä Helsingin yliopistossa.
Right Now (Ile Kallio Big Rock Bandin albumi)
Right Now on Ile Kallio Big Rock Bandin toinen studioalbumi, joka julkaistiin 2. syyskuuta 2016 levymerkillä Sony Music Entertainment. Albumi nousi julkaisuviikollaan Suomen virallisen listan sijalle 12.
Albumilta julkaistiin kaksi singleä, joista ensimmäinen ”I Feel Love” ilmestyi 29. huhtikuuta, ja siitä kuvattiin myös musiikkivideo. Toinen single ”Right Now” julkaistiin 12. elokuuta.
Rokokoo Computer
Rokokoo Computer on Tommi Liimatan kolmas sooloalbumi. Se julkaistiin 9. syyskuuta 2016 levymerkillä Diu Dau Records. Edellisten kahden albumin tapaan sen kannessa on artistin maalaama omakuva ja takakannessa taiteilijan mökkilaiturilla otettu alastonkuva. Albumin tekemisen aikaan Liimatta piti Facebookissa studiopäiväkirjaa. Albumi debytoi Suomen virallisen listan sijalla 43.
Albumin kappaleista 3 ensimmäistä ja viimeistä on äänittäjä Jani Viitasen tuottamia ja näistä viidessä Liimatta soittaa kaikki instrumentit. Albumin kuusi keskimmäistä kappaletta puolestaan on The Hot Contents -nimellä soittavien Rovaniemi-taustaisten muusikoiden kanssa tehtyjä. Levyn miksaajana ja tuottajana toimi kitaristi Marko Ylianttila ja basistina toimi myös edellisellä soololevyllä mukana ollut Marko Kantola. Tommi Liimatan mukaan hänellä levyn teossa menetelmänä oli, että soittajat opettelivat ensin kappaleiden melodiat täsmälleen hänen haluamallaan tavalla jonka jälkeen hän antoi miksaajalle ja soittajille vapaat kädet.
Kappaleesta ”Pioppi” kuvattiin musiikkivideo.
Albumi ylsi Soundin toimittajien ”Vuoden 2016 parhaat kotimaiset levyt top-20” -listan sijalle 19.
Kaikki kappaleet säveltänyt ja sanoittanut Tommi Liimatta.
Roc Nation
Roc Nation LLC on rap-artisti Shawn ”Jay Z” Carterin vuonna 2008 perustama viihdeyhtiö, jolla on toimistoja New Yorkissa, Los Angelesissa ja Lontoossa.
Roc Nationin alaisuudessa toimivat muun muassa levy-yhtiö ja elokuva- ja tv-tuotantoyhtiö. Levy-yhtiö on koti muun muassa Jay Z:lle, Big Seanille, Fabolousille, Rihannalle ja Kanye Westille. Lisäksi se on yhteistyössä Universal Music Groupin kanssa.
Roc Nationilla on myös tytäryhtiö Roc Nation Sports, joka perustettiin vuonna 2013.
Hatlon
Hatlonin maakunta (; ) on ylimmän tason hallinnollinen alue Tadžikistanin lounaisosassa Keski-Aasiassa. Se rajoittuu etelässä Afganistaniin ja lännessä Uzbekistaniin. Pohjoisessa naapurina Hatlonin naapurina on Tadžikistanin erityisalue (keskushallinnon suoraan ohjaamat piirit) ja idässä Vuoristo-Badahšanin autonominen alue.
Hatlonin pääkaupunki on Qurgonteppa. Maakunnan pinta-ala on 24 600 neliökilometriä, mikä on 17,3 prosenttia koko Tadžikistanin pinta-alasta. Maan tilastokeskus arvioi maakunnan väkiluvuksi 3,048 miljoonaa (2016). Tämä on 35,6 prosenttia koko tasavallan väestöstä.
Hatlonin maakunta jakautuu 4 kaupunkialueeseen ja 24 piiriin (; ). Maakunnassa oli myös 21 taajamaa ja 133 kylää.
Maakunnan asutuskeskuksista väkirikkaimmat ovat Qurgonteppa (105 400 as., 2016), Kulob (102 400 as.), Jovon (kaupunkimainen taajama, 34 200 as.) ja Norak (29 100 as.).
Sukupuolten edustus pörssiyhtiöiden hallituksissa
Sukupuolten edustus pörssiyhtiöiden hallituksissa viittaa miesten ja naisten hallussa olevien hallituspaikkojen osuuksiin tietyssä pörssiyhtiöjoukossa. Usein käytetty mittari sukupuolten edustukselle on naisten hallituspaikkojen prosenttiosuus kaikista hallituspaikoista.
Vuonna 2015 Suomessa oli Euroopan unionin jäsenmaiden vertailussa keskimääräistä enemmän naisia suurten pörssiyhtiöiden hallituksissa: Suomessa naisten osuus oli 30 % ja EU:ssa keskimäärin 21 %. Kaikissa suomalaisissa pörssiyhtiöissä naisten hallituspaikkojen osuus oli keskimäärin 24 %.
Jagged Alliance 2
Jagged Alliance 2 on Sir-Techin vuonna julkaisema taktinen roolipeli. Peli sijoittuu fiktiiviseen Arulcon saarivaltioon, jota johtaa diktaattorimaisin ottein kuningatar Deidranna. Pelaaja johtaa palkkasoturijoukkoa, jonka entinen hallitsija palkkasi suorittamaan vallankumousta. Arvosteluissa peli menestyi erinomaisesti.
Arvosteluissa pelin vahvuuksina pidettiin hyvää pelattavuutta ja hauskan persoonallisia palkkasotureita. Huonona puolena mainittiin kuinka hahmot kestävät epärealistisen monta pääosumaa toimintakuntoisina ja kaatuneilta vihollisilta saa vain harvoin näiden käyttämiä aseita.
Hiệp Hòa
Hiệp Hòa oli Vietnamin Nguyễn-dynastian kuudes keisari. Hän hallitsi maata neljän kuukauden ajan vuonna 1883. Hiệp Hòa nousi keisariksi sen jälkeen kun hänen veljenpoikansa Dục Đức oli syrjäytetty valtaistuimelta kolmen päivän vallassaolon jälkeen. Valtionhoitajina toimineet mandariinit Nguyễn Văn Tường ja Tôn Thất Thuyết päättivät kruunata keisariksi Hiệp Hòan. Tämä tiesi kuitenkin mandariinien osallisuuden Dục Đức'in syrjäyttämisessä ja kuolemassa, eikä halunnut olla Tường'n ja Thuyết'n kanssa missään tekemisissä. Hiệp Hòa suostui kuitenkin ottamaan keisarinviran vastaan keisari Tự Đức'n lesken, Tu Dun saatua hänet suostumaan.
Hiệp Hòa kruunattiin keisariksi heinäkuun 31. 1883. Elokuussa 1883 ranskalainen amiraali Courbet pommitti joukkoineen Huếta ja taistelun jälkeen ranskalaiset pakottivat Hiệp Hòaa suostumaan sopimukseen, jossa Vietnam alistetaan Ranskan protektoraatiksi. Keisarin tekemä sopimus suututti valtionhoitajina toimineet mandariinit ja Hiệp Hòa pidätettiin.
Tuomioistuin päätti että Hiệp Hòa oli tuhlannut valtion rahoja välittämättä valtionhoitajien neuvoista, ja solminut epäedullisen sopimuksen ulkomaalaisten kanssa. Sitä ei otettu syytöksissä huomioon, että keisari oli solminut sopimuksen pakon edessä, ja että mikäli hän olisi kieltäytynyt edessä olisi ollut sota eurooppalaista siirtomaavaltaa vastaan, mikä olisi tietänyt vietnamilaisille varmaa tuhoa. Hiệp Hòa tuomittiin tekemään itsemurha myrkkyä ottamalla, ja hän kuoli marraskuussa 1883. Myös ne, jotka olivat lojaaleja keisarille, murhattiin.
NCT
NCT () on vuonna 2016 perustettu eteläkorealainen yhtye, jonka levy-yhtiönä toimii SM Entertainment. Yhtyeen nimi tulee englannin kielen sanoista "Neo Culture Technology", joka kuvaa yhtyeen periaatetta rajattomasta määrästä jäseniä. Jäsenet on jaettu eri alaryhmiin, joita on tällä hetkellä neljä: NCT U, NCT 127, NCT Dream ja WayV.
SM Entertainmentin perustaja Lee Soo-man piti esitelmän tammikuussa 2016, jossa hän puhui yhtiön suunnitelmista perustaa uusi yhtye jonka jäsenet debytoisivat eri ryhmissä ympäri maailmaa.
Huhtikuussa SM Entertainment ilmoitti yhtyeen ensimmäisestä alaryhmästä NCT U, johon kuuluu kuusi jäsentä: Taeil, Taeyong, Doyoung, Ten, Jaehyun ja Mark. NCT U julkaisi kaksi singleä huhtikuussa: ”The 7th Sense” ja ”Without You”. Jälkimmäisestä kappaleesta julkaistiin myös kiinankielinen versio alkuperäisen koreankielisen lisäksi.
NCT:n toinen alaryhmä NCT 127 julkaisi ensimmäisen minialbuminsa "NCT #127" ja sen nimikkosinglen ”Fire Truck” 10. heinäkuuta. Ryhmä sijaitsee Soulissa ja koostuu yhdeksästä jäsenestä: Taeil, Taeyong, Yuta, Jaehyun, WinWin, Mark, Haechan, Doyoung ja Johnny. Jäsenet julkaisivat toisen singlensä ”Taste the Feeling” yhteistyössä Coca-Colan kanssa.
SM Entertainment ilmoitti NCT:n kolmannesta alaryhmästä NCT Dream 19. elokuuta. Ryhmään kuuluu seitsemän jäsentä: Mark, Renjun, Jeno, Haechan, Jaemin, Chenle ja Jisung. Heidän ensimmäinen singlensä ”Chewing Gum” julkaistiin 24. elokuuta.
Vuoden 2018 alussa NCT aloitti uuden projektin nimeltään "NCT 2018". Ryhmään lisättiin myös kolme uutta jäsentä, Lucas, Jungwoo ja Kun.
Irondequoit
Irondequoit [ᵻˈrɒndəkɔɪt] on kaupunki New Yorkin osavaltion luoteisosassa Yhdysvalloissa Ontariojärven etelärannalla. Se kuuluu Monroen piirikuntaan ja on New Yorkin osavaltion kolmanneksi suurimman kaupungin Rochesterin koillinen esikaupunki. Vuoden 2010 väestönlaskennassa Irondequoitin asukasluku oli 51 692.
Kaupungin intiaanikielinen nimi tarkoittaa paikkaa, jossa maa ja vesi kohtaavat. Kaupungin länsirajan muodostaa Ontariojärveen laskeva Genesee-joki, itärajan kapea ja syvä Irondequoitin lahti ja etelässä kaupunki rajoittuu Rochesteriin.
Ihan kuin ihmiset
Ihan kuin ihmiset on Nelonen-kanavalla alkanut Anni Hautalan juontama viihdeohjelma. Ohjelman jokaisessa jaksossa nähdään kaksi joukkuetta, jotka koostuvat suomalaisista julkisuuden henkilöistä. Joukkueiden kapteeneina toimivat Paula Noronen ja Riku Nieminen. Ohjelmassa nähdään BBC-videopalvelussa olevia eläinaiheisia videoita, joihin liittyen joukkueet joutuvat kysymysten äärellä vastaamaan.
Yhdysvaltain avoin tennisturnaus 2015 – miesten nelinpeli
Bob Bryan ja Mike Bryan olivat puolustava mestaripari, mutta he hävisivät Steve Johnsonille ja Sam Querreylle 1. kierroksella.
Pierre-Hugues Herbert ja Nicolas Mahut voittivat turnauksen, päihittällä loppuottelussa Jamie Murrayn ja John Peersin.
Gilles Bourdos
Gilles Bourdos (s. 28. marraskuuta 1963 Nizza, Ranska) on ranskalainen elokuvaohjaaja, käsikirjoittaja ja tuottaja. Hän tekee tunnelmallisia elokuvia, joissa hän käyttää hankalia aiheita vahvasti esteettisen kuvaston vastapainona. Hän on ollut perustamassa ranskalaista tuotantoyhtiötä Persona Filmsiä, joka on tuottanut useimmat hänen ensimmäisistä elokuvistaan. Bourdos tekee usein yhteistyötä elokuvantekijä Michel Spinosan, kuvaaja Mark Lee Ping Binin ja muusikko Alexandre Desplatin kanssa.
Cannesin elokuvajuhlilla 1998 esitettiin Bourdosin ensimmäinen pitkä elokuva "Disparus" (1998), joka on poliittinen trilleri ja kolmiodraama surrealistien ajan Pariisissa 1938. Hänen toinen, kriitikkojen kiittämä, pitkä elokuvansa "Inquietudes" (2003) perustuu Ruth Rendellin romaaniin "A Sight for Sore Eyes", jossa pääosia näyttelevät Gregoire Colin ja Julie Ordon. Hänen ensimmäinen englanninkielinen elokuvansa oli "Afterwards" (2008), ja siinä näyttelevät Evangeline Lilly, John Malkovich ja Romain Duris, ja se perustuu ranskalaiseen Guillaume Musson bestselleriin "Et Après...".
Laajalti kiitosta saanut elokuva "Renoir" (2012) kilpaili sarjassa Un Certain Regard vuoden Cannesin elokuvajuhlilla 2012. Elokuva kertoo Andree Heuschlingista eli Catherine Hesslingistä, joka oli impressionistitaiteilija Pierre-Auguste Renoirin viimeinen malli ja hänen poikansa, elokuvaohjaaja Jean Renoirin elokuvien ensimmäinen näyttelijä. Tarinan tapahtumapakka on Etelä-Ranska ensimmäisen maailmansodan aikana. Pääosissa näyttelevät Michel Bouquet, Christa Theret ja Vincent Rottiers. "Renoir" oli Ranskan ehdokas Parhaan vieraskielisen elokuvan Oscar-palkinnon saajaksi Oscar-gaalassa 2014 mutta ei valittu varsinaiseksi ehdokkaaksi.
Lombardian ympäriajo 2016
Lombardian ympäriajo 2016 oli järjestyksessään 110. maantiepyöräilyn Lombardian ympäriajo. UCI World Touriin kuulunut kilpailu järjestettiin 240 kilometrin reitillä Comosta Bergamoon 1. lokakuuta 2016.
Esteban Chaves voitti kilpailun kukistettuaan loppukirissä irtiottokumppaninsa Diego Rosan ja Rigoberto Uranin. Hänestä tuli ensimmäinen kolumbialainen pyöräilyn "monumentin" voittaja.
Kiến Phúc
Kiến Phúc oli Vietnamin Nguyễn-dynastian seitsemäs keisari. Hän toimi keisarina seitsemän kuukautta, vuosina 1883–1884. Kiến Phúc oli edellisen keisari Hiệp Hòan veljenpoika, ja keisari Tự Đứcn adoptiolapsi.
Kun keisari Hiệp Hòa oli syrjäytetty vallasta ja surmattu, maan tuomioistuin kruunasi keisariksi 15-vuotiaan Kiến Phúcin. Ranskalaiset eivät hyväksyneet Kiến Phúcin kruunausta uudeksi keisariksi, sillä siirtomaahallintoa ei oltu kuultu uuden keisarin valinnassa. Kuitenkaan keisari Hiệp Hòan ja ranskalaisten tekemä sopimus ei antanut ranskalaisille oikeutta puuttua vietnamin kruununperimysjärjestykseen. Vastaavasti vietnamilaiset valtionhoitajat katsoivat että Hiệp Hòa oli kuollut, eikä sopimus enää pätenyt. Ranskalaisia tämä ei liikuttanut, sillä he syyttivät valtionhoitajia Hiệp Hòan kuolemasta. Valtionhoitajille selvisi kuitenkin nopeasti siirtomaavallan sotilaallinen vahvuus, ja he pyysivät ranskalaisia tunnustamaan Kiến Phúcin uudeksi keisariksi.
Kiến Phúc osoitti lyhyen vallassaoloaikansa aikana, että hänessä oli ainesta vahvaksi keisariksi. Hän oli kuitenkin ollut koko ikänsä sairaalloinen, ja hänen toimintaansa rajoittivat myös korruptoituneet mandariinit Nguyễn Văn Tường ja Tôn Thất Thuyết, jotka toimivat valtionhoitajina. Todellista valtaa käytti keisarin adoptioäiti Học phi, jolla oli salainen suhde valtionhoitaja Tường'n kanssa. Kun keisari Kiến Phúc sai tämän selville, hän uhkasi teloituttaa heidät tervehdyttyään. Valtionhoitajat eivät antaneet keisarille tätä mahdollisuutta, ja Học phi myrkytti keisarin laittamalla myrkkyä tämän lääkkeiden joukkoon. Kiến Phúc kuoli elokuussa 1884.
Anka Pogačnik
Anka Pogačnik (s. 23. joulukuuta 1991) on slovenialainen judoka, joukkuekilpailun kaksinkertainen EM-mitalisti.
Pogačnik kuului Slovenian joukkueeseen, joka saavutti joukkuekilpailussa pronssia Montpellier’n EM-kilpailuissa 2014 ja Bakun Euroopan kisoissa 2015. Budapestin EM-kilpailuissa 2013 hän sijoittui seitsemänneksi sarjassa 70 kg.
Pogačnik saavutti Mersinin Välimeren kilpailuissa 2013 pronssia 70 kg:n sarjassa. Hän sai samassa painoluokassa hopeaa alle 23-vuotiaiden EM-kilpailuissa 2011. Maailmancupeissa ja Continental Open -kilpailuissa hän on saavuttanut kaksi turnausvoittoa, kaksi kakkossijaa ja viisi kolmossijaa. Hän on voittanut aikuisten sarjassa kolme Slovenian-mestaruutta.
Langston Hughes
James Mercer Langston Hughes (1. helmikuuta 1902 Joplin, Missouri – 22. toukokuuta 1967 New York City) oli yhdysvaltalainen runoilija ja kansalaisaktivisti. Hänet tunnetaan erityisesti yhtenä 1920-luvulla New Yorkin Harlemin kaupungiosassa syntyneen Harlem Renaissance -liikkeen luojista.
Hughesin monipuolinen tuotanto käsittää runoja, novelleja, lastenkirjoja, oopperalibrettoja ja näytelmiä. Lisäksi hän kirjoitti esseitä ja kolumneja lukuisiin kulttuuri- ja sanomalehtiin. Poliittisilta näkemyksiltään Hughes oli lähellä kommunismia, vaikkei ollutkaan minkään puolueen jäsen.
Hughes syntyi Missourissa ja opiskeli Clevelandin osavaltionyliopistossa Ohiossa. Hän opetti englantia Meksikossa ja toimi bussinkuljettajana, merimiehenä ja tarjoilijana, kunne asettui New Yorkiin toimimaan vapaana kirjailijana. 1930-luvun alussa hän vieraili Neuvostoliitossa usean muun afrikkalais-amerikkalaisen kulttuurihahmon kanssa ja vuosina 1937–1938 hän toimi sotakirjeenvaihtajana Espanjan sisällissodassa.
Hughes kuoli 65-vuotiaana eturauhassyöpään.
Brittiläinen Isaac Julien ohjasi 1990-luvun vaihteessa dokumenttielokuvan "Langstonin jäljillä" (Looking for Langston, A Meditation on Langston Hughes and the Harlem Revolution, 1989). Se kuvaa Langstonin ja muiden mustien homoseksuaalitaiteilijoiden elämää Yhdysvalloissa.
Hjalmar Sankari
Aate Hjalmar Sankari (k. maaliskuu 1938 Caspe, Espanja) oli amerikansuomalainen toimittaja, joka osallistui vapaaehtoisena Espanjan sisällissotaan. Sankari asui aluksi Minnesotan osavaltion Carltonissa ja myöhemmin New Yorkissa ja työskenteli toimittajana suomenkielisissä "Työmies"- ja "Eteenpäin"-sanomalehdissä. Yhdysvaltain kommunistiseen puolueeseen hän liittyi vuonna 1926.
Toukokuussa 1937 Sankari lähti vapaaehtoisena Espanjan sisällissotaan. Hän matkusti ensin Ranskaan, jossa hän nousi 29. toukokuuta Marseillessa noin 250 vapaaehtoista kohti Espanjaa kuljettaneeseen "Ciudad De Barcelona" -alukseen. Seuraavana päivänä italialainen sukellusvene torpedoi laivan Malgrat de Marin kaupungin edustalla Barcelonan pohjoispuolella, jolloin arviolta 65 miestä hukkui. Uimataidoton Sankari onnistui kuitenkin pelastautumaan maihin kahden amerikkalaisen avustamana.
Perille päästyään Sankari liittyi kansainvälisten prikaatien pohjoisamerikkalaisista vapaaehtoisista koottuun Mackenzie-Papineau-pataljoonaan, jossa hän taisteli konekiväärikomppaniassa ylikersantin arvoisena. Sankari kaatui maaliskuussa 1938 Aragoniassa sijaitsevan Caspen kaupungin lähistöllä, kun hänen ryhmänsä oli joutunut eroon pääjoukoista ja jäänyt vihollisen saartamaksi. Samassa yhteydessä kaatui "Eteenpäin"-lehden liikkeenhoitajana toiminut Aarne Mynttinen, joka oli jo vuoden 1918 Suomen sisällissodassa taistellut punakaartissa.
Espanjassa Lahtinen tapasi myös sotakirjeenvaihtajana toimineen amerikkalaisen kirjailijan Langston Hughesin, joka kirjoitti hänestä tammikuussa 1938 "Baltimore Afro-American" -lehdessä ilmestyneessä esseessään.
Hyvät naiset ja herrat
Hyvät naiset ja herrat on vuonna 2008 MTV3-kanavalla esitetty humoristinen keskusteluohjelma, jossa ideana oli tarkoitus keskustella miesten ja naisten välisistä eroista. Juontajana toimi Miika Nousiainen ja panelisteina Ilari Johansson, Jaakko Saariluoma, Mari Perankoski ja Minna Koskela.
Neville
Neville -nimisiä henkilöitä ovat:
Etorofu-luokka
Etorofu-luokka () oli keisarillisen Japanin laivaston neljäntoista aluksen muodostama saattajaluokka toisessa maailmansodassa.
M/S AIDAblu
M/S AIDAblu on saksalais-amerikkalaisen AIDA Cruises -varustamon Sphinx-luokan risteilyalus. Laiva rakennettiin Saksan Papenburgissa Meyer Werftin telakalla vuonna 2010. Aluksen pituus on 253,3 metriä, leveys 32,2 metriä ja suurin syväys 7,3 metriä. Laivan koneet tuottavat 36 000 kilowatin tehon ja 21 solmun enimmäisnopeuden.
"AIDAblun" sisaralukset ovat "AIDAbella", "AIDAdiva", "AIDAluna", "AIDAmar, AIDAsol" ja "AIDAstella".
"AIDAblu" tilattiin 1. heinäkuuta 2006. Se on neljäs seitsemästä rakennetusta Sphinx-luokan risteilijästä. Alus toimitettiin omistajalleen 4. helmikuuta 2010.
Renoir (elokuva)
Renoir on Gilles Bourdos’n ohjaama elokuva vuodelta 2012. Elokuvan aiheena on ranskalainen taidemaalari August Renoir. Elokuva esitettiin Cannesin elokuvajuhlilla 2012 Un certain regard -sarjan päätöstilaisuudessa, ja varsinaisen ensi-iltansa se sai Ranskassa 2013.
Bajram Nebihi
Bajram Nebihi (s. 5. elokuuta 1988 Titova Mitrovica, Jugoslavian SLT) on saksalainen jalkapalloilija. Hän edustaa Veikkausliigassa pelaavaa FC Inter Turkua.
Kosovossa syntynyt Nebihi pelasi juniorivuotensa Saksassa edustaen FC Grün-Weiss Ingolstadtia (1996–2000), TSV Ingolstadt-Nordia (2000–2002), Ingolstadtia (2002–2005) ja Jahn Regensburgia (2005–2006). Miesten tasolla hän aloitti uransa neljänneksi korkeimmalla sarjatasolla Bayernligassa pelanneessa Aindlingissa kaudella 2006–2007. Kaudella 2007–2008 Nebihi edusti 2. Bundesliigassa pelaavaa Augsburgia pelaamatta kuitenkaan sarjaotteluita.
Kaudella 2008–2009 Nebihi edusti iranilaista Zob Ahan Esfahania. Kaudella 2009–2010 hän pelasi 16 ottelua 3. Ligassa edustaen Wacker Burghausenia. Nebihi oli ilman seuraa lähes koko syyskauden 2010. Joulukuusta 2010 helmikuuhun 2011 hän edusti turkkilaista Bursasporia pelaamatta sarjaotteluita. Helmikuusta syyskuuhun Nebihi oli taas seuratta. Kaudella 2011–2012 Nebihi edusti Saksan alasarjoissa pelaavia Ampfingia ja Landsbergiä.
Kaudella 2012–2013 Nebihi pelasi Augsburgin kakkosjoukkueessa 11 Regionalligan ottelua, joissa hän teki viisi maalia. Hän nousi seuran Bundesliigassa pelaavaan ykkösjoukkueeseen kaudeksi 2013–2014, muttei ollut kokoonpanossa yhdessäkään liigaottelussa. Kakkosjoukkueessa Nebihi teki 23 Regionalligan ottelussa kymmenen maalia. Kaudella 2014–2015 Nebihi edusti Union Berliniä pelaten yhdeksän 2. Bundesliigan ottelua ja kolme Regionalligan ottelua kakkosjoukkueessa.
Syksyllä 2015 Nebihi ei pelannut Union Berlinissä yhtään sarjaottelua. Tammikuussa 2016 hän siirtyi Stuttgarter Kickersiin, jossa hän kevätkauden 2016 aikana pelasi 13 ottelua ja teki kaksi maalia 3. Ligassa. Kesällä 2016 Nebihi siirtyi Suomen Veikkausliigassa pelaavaan Interiin, jossa hän pelasi ensimmäisen ottelunsa 27. elokuuta joukkueen hävitessä kotonaan Ilvekselle 0–1.
Un certain regard
Un certain regard on Cannesin elokuvajuhlien virallinen esityssarja. Esityspaikka on "salle Debussy", ja se on Palme d'Orin rinnakkaiskilpailu.
Sarjan perusti 1978 Gilles Jacob. Sarjassa esitetään vuosittain erityyppisiä elokuvia – "omaperäisiä ja erilaisia" – jotka tavoittelevat kansainvälistä huomiota.
Esityssarjaan perustettiin vuonna 1998 palkinto "Prix un certain regard" nuorten lahjakkuuksien huomioimiseksi ja kannustamaan omaperäisiä ja rohkeita teoksia. Yhdelle elokuvalle myönnetään rahoitusta sen levittämiseksi Ranskassa.
Palkintosumma on vuodesta 2005 ollut 30 000 euroa, jonka on rahoittanut Groupama GAN Foundation.
L-luokka (sukellusvene, Japani)
L-luokka () oli keisarillisen Japanin laivaston kaksoisrunkoinen keskikokoinen sukellusveneluokka, jonka alukset palvelivat 1920-luvulta toiseen maailmansotaan. Luokan alusten valmistaminen tapahtui Vickersin opastamana ja kaikki alukset valmistettiin Mitsubishin Koben telakalla.
Luokan alukset voidaan jakaa neljään alaluokkaan, jotka eroavat hieman toisistaan.
M/S AIDAdiva
M/S AIDAdiva on saksalais-amerikkalaisen AIDA Cruises -varustamon Sphinx-luokan risteilyalus. Laiva rakennettiin Saksan Papenburgissa Meyer Werftin telakalla vuonna 2007. Aluksen pituus on 251,8 metriä, leveys 32,2 metriä ja suurin syväys 7,3 metriä. Laivan koneet tuottavat 36 000 kilowatin tehon ja 21 solmun enimmäisnopeuden.
"AIDAdivan" sisaralukset ovat "AIDAbella", "AIDAblu", "AIDAluna", "AIDAmar, AIDAsol" ja "AIDAstella".
"AIDAdiva" on ensimmäinen seitsemästä rakennetusta Sphinx-luokan risteilijästä. Alus laskettiin vesille 4. maaliskuuta 2007 ja toimitettiin omistajalleen vielä samana vuonna.
Headhunters (televisiosarja)
Headhunters on suomalainen vuonna 2004 Nelonen-kanavalla esitetty 10-osainen draamakomedia.
Ullmann-reaktio
Ullmann-reaktio on kemiallinen reaktio, jossa aryylihalogenidit reagoivat kytkentäreaktiolla kuparin toimiessa katalyyttinä muodostaen bifenyylijohdannaisia. Reaktion on löytänyt saksalainen kemisti Fritz Ullmann ja hän julkaisi sen ensimmäisen kerran vuonna 1901. Reaktio on nimetty hänen mukaansa ja on yksi käytetyimpiä tapoja valmistaa bifenyylijohdannaisia. Samankaltaista reaktiota, jossa toisena reagoivana komponenttina on fenoli kutsutaan Ullmann-kondensaatioksi tai Ullmannin eetterisynteesiksi.
Useat aryylihalogenidit reagoivat Ullmann-reaktiolla. Reaktiivisimpia ovat aryylijodidit, mutta myös kloridit tai bromidit reagoivat. Reaktiota aktivoi halogeeniatomiin nähden o-asemassa sijaitseva elektroneja puoleensavetävä ryhmä kuten nitro- tai aldehydiryhmä. Amino-, hydroksyyli-, karboksyylihappo- tai sulfonamidiryhmät inhiboivat reaktiota, koska ne aiheuttavat sivureaktioita. Mikäli halogeeniatomiin nähden o-asemaan on sitoutunut suurikokoinen atomiryhmä, hidastaa se reaktiota steerisen esteen vuoksi. Reaktiossa voidaan käyttää aktivoitua hienojakoista kuparijauhetta, mutta tällöin reaktio vaatii usein yli 100 °C:n lämpötilan. Matalimpiin lämpötiloihin päästään käyttämällä eräitä kupariyhdisteitä esimerkiksi kupari(I)tiofeeni-2-karboksylaattia.
Ullmann-reaktion reaktiomekanismi ei ole täysin selvillä ja sille on esitetty muun muassa radikaalimekanismia. Todennäköisin mekanismi on, että ensimmäisessä vaiheessa aryylihalogenidi reagoi kuparin kanssa hapettavalla additiolla muodostaen välivaiheeksi organokupariyhdisteen. Tämä organokuparireagenssi reagoi kytkentäreaktiolla toisen aryylihalogenidin kanssa muodostaen bifenyylijohdannaisen.
Glendale Fighting Club
Glendale Fighting Club on yhdysvaltalainen vapaaottelu- ja nyrkkeilyseura, jonka perusti armenialaissyntyinen Edmond Tarverdyan. Seuran tunnetuimpia ottelijoita ovat vapaaottelijat Ronda Rousey ja Travis Browne, sekä nyrkkeilijä Vic Darchinyan.
Seuran päävalmentajana on Edmond Tarverdyan, joka on otellut myös vapaaottelijana kahden ottelun verran.
Akseli Hemminki
Akseli Hemminki (s. 27. heinäkuuta 1973 Helsinki) on suomalainen syöpätautien ja sädehoidon erikoislääkäri, professori ja bioalan yrittäjä.
Akseli Hemminki valmistui 17-vuotiaana kuuden laudaturin ylioppilaaksi Helsingin Suomalaisesta Yhteiskoulusta. Reserviupseerikoulun pioneerilinjan käytyään hän valmistui Helsingin yliopistosta lääketieteen kandidaatiksi vuonna 1994 ja lisensiaatiksi 1999. Opiskelun ohessa tehty väitöskirja hyväksyttiin kunniamaininnalla jo vuotta aiemmin ja se valittiin tiedekunnan parhaaksi. Syöpäbiologian dosentiksi Hemminki nimitettiin 2002 ja 2007 hän valmistui syöpätautien ja sädehoidon erikoislääkäriksi.
Akseli Hemminki vietti vuodet 2000–2002 University of Alabama at Birminghamissa ensin post doc -tutkijana ja sitten apulaisprofessorina erityisaiheenaan translationaalinen eli kliinisiin sovelluksiin tähtäävä syövän geeniterapia. Palattuaan Helsinkiin hän perusti Cancer Gene Therapy Group tutkimusryhmän ja vuodet 2007–2013 hän toimi K. Albin Johansson tutkimusprofessorina. Hemminki nimitettiin Jane ja Aatos Erkon säätiön rahoittamaan viisivuotiseen syöpätautien professorin tehtävään 1. helmikuuta 2015 alkaen. Heinäkuusta 2017 Hemminki on toiminut Helsingin Yliopiston lääketieteellisen tiedekunnan syöpätautien professorina.
Tutkimustyönsä ohella Hemminki on toiminut yleislääkärinä 1998–1999, sairaalalääkärinä 2003–2007 ja erikoislääkärinä tai osastonylilääkärinä 2007 alkaen HUS:ssa ja Docrates-sairaalassa.
Hemmingin tutkimus on keskittynyt syövän immunoterapiaan ja erityisesti onkolyyttisiin viruksiin, joita tutkimusryhmä on muokannut tavoitteenaan kehittää niistä uusi lääke syöpätauteihin joihin ei tällä hetkellä ole tarjolla parantavaa hoitoa. Ryhmän keskeinen havainto liittyi virusten kykyyn herättää immuunivaste kasvainta kohtaan, ja sittemmin viruksia on muokattu tavoitteena syövän T-soluterapian mahdollistaminen yleisten kiinteiden kasvaimien hoidossa. 
Kliinisten tutkimusten pystyttämiseksi Hemminki on perustanut kaksi bioalan yritystä: 2008 Oncos Therapeutics (nykyään Targovax ASA) ja 2013 TILT Biotherapeutics. Oncos teki Pohjois-Euroopan ensimmäisen kliinisen tutkimuksen onkolyyttisellä viruksella. Kumpikin yritys on selvittänyt start-up-vaiheen ja stabiloitunut nuoreksi kasvuyritykseksi. Hemmingin suunnittelemilla syöpälääkkeillä on hoidettu yli 300 syöpäpotilasta.
Hemminki on naimisissa ja hänellä on kolme lasta.
Kalevi Salonen
Kalevi Salonen on suomalainen limnologi ja emeritusprofessori. Hän toimi Jyväskylän yliopistossa limnologian professorina 1998–2011. Salonen on erikoistunut hiilenmääritykseen vesistöjen ja hydrobiologian tutkimuksessa.
Kalevi Salonen opiskeli 1970-luvulla biologiaa ja ympäristötieteitä. Hän väitteli Helsingin yliopistossa tohtoriksi 1979 hiilenmäärityksestä hydrobiologisessa tutkimuksessa.
1990-luvulla Salonen toimi eri viroissa Jyväskylän yliopiston biologian laitoksella (sittemmin bio- ja ympäristötieteiden laitos). Hän toimi tutkijana, opettajana ja yliassistenttina. Viimeksi hän toimi apulaisprofessorina. Toimiessaan limnologian yliassistenttina hän osallistui FAO:n rahoittamaan kansainväliseen Tanganjikajärven tutkimusprojektiin vuosina 1993–1996.
Apulaisprofessorina hän osallistui muun muassa keväällä 1998 "BioScope"-laskentaohjelman kehitystyöhön. Salonen oli aikanaan kehittänyt vesistöjen tutkimuksen apuvälineeksi erityisen tietokoneohjelmiston vedestä otettujen näytteiden eliötiheyksien ja biomassojen laskentaan mikroskoopin avulla. Salosen kehittämä ohjelmisto oli vuonna 1998 jo teknisesti vanhentunut, joten oli pakko kehittää uusi ohjelmisto. Sitä varten suunniteltiin ja toteutettiin BioScope-ohjelmisto. Se kehitettiin Jyväskylän yliopiston bio- ja ympäristötieteiden sekä matematiikan laitoksen yhteisprojektina. Ohjelma koodattiin Delphi-ohjelmointikielellä.
Kalevi Salonen nimitettiin elokuussa 1998 Jyväskylän yliopistoon limnologian professuuriin. Hän jatkoi virassa joulukuuhun 2011, jolloin hän jäi eläkkeelle. Hän on jatkanut tutkimustyötään vielä emerituksena toimimalla vuodesta 2014 vanhempana tutkijana Helsingin yliopiston Lammin tutkimusasemalla.
Limnologina Salonen osallistui pitkän uransa aikana useisiin vesistöntutkimusprojekteihin. Hän aloitti tieteellisen uransa tutkimalla 1970-luvun alussa Kokemäenjoen vesistöaluetta. Vuosina 1993–1996 hän työskenteli Tanganjikajärven tutkimusprojektissa (Lake Tanganjika Research, LTR) hiilienergiaa selvittäneen tutkimusjaoksen johdossa.
Professori Salonen on julkaissut syyskuuhun 2016 mennessä 114 kansainvälistä vertaisarvioitua tutkimusartikkelia.
Lukas Spalvis
Lukas Spalvis (s. 27. heinäkuuta 1994 Vilna, Liettua) on liettualainen jalkapalloilija. Pelipaikaltaan hän on hyökkääjä.
Alan Ruiz
Alan Nahuel Ruiz (s. 19. elokuuta 1993 La Plata, Argentiina) on argentiinalainen jalkapalloilija. Pelipaikaltaan hän on hyökkääjä.
Premosello-Chiovenda
Premosello-Chiovenda on kunta Pohjois-Italiassa Verbano-Cusio-Ossolan maakunnassa Piemonten alueella. Premosellon naapurikunnat ovat Anzola d'Ossola, Beura-Cardezza, Cossogno, Mergozzo, Ornavasso, Pieve Vergonte, San Bernardino Verbano, Trontano ja Vogogna.
M/S AIDAluna
M/S AIDAluna on saksalais-amerikkalaisen AIDA Cruises -varustamon Sphinx-luokan risteilyalus. Laiva rakennettiin Saksan Papenburgissa Meyer Werftin telakalla vuonna 2009. Aluksen pituus on 252 metriä, leveys 32,2 metriä ja suurin syväys 7,3 metriä. Laivan koneet tuottavat 36 000 kilowatin tehon ja 22 solmun enimmäisnopeuden.
"AIDAlunan" sisaralukset ovat "AIDAbella", "AIDAblu", "AIDAdiva", "AIDAmar, AIDAsol" ja "AIDAstella".
"AIDAluna" on kolmas seitsemästä rakennetusta Sphinx-luokan risteilijästä. Alus toimitettiin omistajalleen vuonna 2009.
IPhone SE
iPhone SE (lyhenne sanoista "iPhone Special Edition") on Applen valmistama älypuhelin, joka julkistettiin 21. maaliskuuta 2016. Neljän tuuman näytöllä varustettu iPhone SE on suunnattu pieninäyttöistä ja normaaleja iPhone-malleja edullisempaa älypuhelinta haluaville asiakkaille. SE on kehitetty iPhone 5s -mallista, mutta siinä on iPhone 6S:n A9-prosessori.
Applen iPhone SE -puhelimessa on 12 megapikselin takakamera ja 1,2 megapikselin etukamera. Siinä on neljän tuuman kosketusnäyttö, jonka tarkkuus on 640 × 1 136 pikseliä. Sen akkukapasiteetti on 1 624 milliampeerituntia. Puhelin oli julkaisun aikaan saatavilla 16 tai 64 gigatavun sisäisellä muistilla, mutta myöhemmin lisättiin myös 32 ja 128 gigatavun sisäisellä muistilla varustetut versiot.
M/S AIDAsol
M/S AIDAsol on saksalais-amerikkalaisen AIDA Cruises -varustamon Sphinx-luokan risteilyalus. Laiva rakennettiin Saksan Papenburgissa Meyer Werftin telakalla vuonna 2011. Aluksen pituus on 252 metriä, leveys 32,2 metriä ja suurin syväys 7,3 metriä. Laivan koneet tuottavat 36 000 kilowatin tehon ja 22 solmun enimmäisnopeuden.
"AIDAsolin" sisaralukset ovat "AIDAbella", "AIDAblu", "AIDAdiva", "AIDAluna", "AIDAmar" ja "AIDAstella".
"AIDAsol" ja sen sisaralus "AIDAmar" tilattiin 3. joulukuuta 2007. "AIDAsol" on viides seitsemästä rakennetusta Sphinx-luokan risteilijästä. Alus toimitettiin omistajalleen vuonna 2011.
M/S AIDAstella
M/S AIDAstella on saksalais-amerikkalaisen AIDA Cruises -varustamon Sphinx-luokan risteilyalus. Laiva rakennettiin Saksan Papenburgissa Meyer Werftin telakalla vuonna 2013. Aluksen pituus on 253,3 metriä, leveys 32,2 metriä ja suurin syväys 7,3 metriä. Laivan koneet tuottavat 36 000 kilowatin tehon ja 21 solmun enimmäisnopeuden.
"AIDAstellan" sisaralukset ovat "AIDAbella", "AIDAblu", "AIDAdiva", "AIDAluna", "AIDAmar" ja "AIDAsol".
"AIDAstella" on viimeinen seitsemästä rakennetusta Sphinx-luokan risteilijästä. Alus laskettiin vesille 25. tammikuuta 2013 ja toimitettiin omistajalleen saman vuoden maaliskuussa.
AIDA Cruises
AIDA Cruises on saksalais-yhdysvaltalainen laivanvarustamo, joka harjoittaa risteilyliikennettä Euroopassa, Karibialla, Kanariansaarilla ja Lähi-idässä. Yhtiö aloitti toimintansa vuonna 1960 nimellä Deutsche Seereederei. AIDA Cruises liikennöi vuonna 2016 yhdellätoista aluksella, ja kolme alusta on tilauksessa. Kaikki alukset on rekisteröity Italian lipun alle. Varustamon kotipaikka on Rostockissa, ja se on osa Carnival Corporation -konsernia.
Luettelo Kreikan joista
Kreikan joet ovat suhteellisen pieniä. Ne saavat alkunsa Kreikan tai sen naapurimaiden vuoristoista, ja virtaavat laaksoissa ja tasangoilla laskien joko Egeanmereen tai Joonianmereen.
Maan pisimmät joet ovat Évros eli Maritsa ja Strymónas eli Struma, jotka saavat alkunsa Bulgariasta, sekä Axiós eli Vardar, joka saa alkunsa Makedonian tasavallasta. Niistä kuitenkin vain pienempi osuus virtaa Kreikan alueella. Pisin joki, joka virtaa kokonaan Kreikan alueella, on Aliákmonas. Se saa alkunsa Píndos-vuoristosta, samoin kuin monet muut Manner-Kreikan joet, muun muassa Pineiós, Achelóos, Kalamás eli Thýamis sekä Árachthos. Peloponnesoksen niemimaalla suurimmat joet ovat Alfeiós ja Evrótas, jotka saavat alkunsa Taÿ́getos-vuorelta.
Joista ainoastaan Évros ja Loudías ovat purjehduskelpoisia. Axiós-joki muodostaa laajan suiston eli deltan laskiessaan Thermaïkóslahteen. Tiedot jokien pituuksista vaihtelevat eri lähteissä jonkin verran muun muassa siksi, että veden määrä vaihtelee vuodenaikojen mukaan. Monet pienemmät joet ovat kuumimpaan kesäaikaan vain pieniä puroja tai kokonaan kuivia.
Kreikan pisimmät joet Kreikan alueella virtaavan osuuden mukaan ovat:
Esa Halonen
Yrjö Esa Halonen (1929–1997) oli suomalainen teollisuusjohtaja. Hän oli varatuomari ja sai vuorineuvoksen arvon 1989. Hän oli Raision Yhtymän pääjohtaja 1986–1991. Sitä ennen hän oli Raision Tehtaat Oy:n lakimies 1958–1963, hallintojohtaja 1963–1973 ja varatoimitusjohtaja 1973–1985.
Lauri Halonen
Lauri Halonen (s. 1953) on suomalainen kemisti. Hän on ollut Helsingin yliopiston fysikaalisen kemian professori 1992 alkaen.
Sakari Aartelo
Sakari Aartelo (s. 24. elokuuta 1941 Pori) on suomalainen arkkitehti.
Aartelo on vakuutustarkastaja Aulis Aartelon ja luontaishoitaja Oili (Olga) Tammisen poika. Hän tuli ylioppilaaksi vuonna 1960 ja valmistui arkkitehdiksi vuonna 1968. Tekniikan lisensiaatin tutkinnon Aartelo suoritti vuonna 1976. Hän toimi Helsingin kaupunkisuunnitteluviraston aluearkkitehtina vuosina 1971–1972 ja Teknillisen korkeakoulun assistenttina ja yliassistenttina vuosina 1972–1981. Arkkitehtitoimistoa hän alkoi pitää vuodesta 1979, tuolloin Esa Piirosen kanssa.
Aartelo on suunnitellut useita julkisia rakennuksia ja rakennelmia. Esa Piirosen kanssa suunniteltuja töitä ovat muun muassa seuraavat:
Aartelo on suunnitellut myös muun muassa Lepolan siunauskappelin Valkealassa Kouvolassa. Töistään Aartelo on saanut useita palkintoja ja niitä on lunastettu kilpailuissa.
Evrótas
Evrótas (), antiikin Eurotas (), on joki, joka virtaa Peloponnesoksen niemimaalla Kreikassa. Sen pituus on 82 kilometriä. Joki saa alkunsa Taÿ́getos- ja Párnonas-vuorilta ja se laskee Joonianmereen kuuluvaan Lakonianlahteen niemimaan etelärannikolla.
Evrótas on Lakonian merkittävin joki ja koko Peloponnesoksen toiseksi pisin joki Alfeióksen jälkeen. Joki virtaa Lakonian tasangon halki, ja Taÿ́getos-vuoret jäävät sen länsipuolelle ja Párnonas-vuoret itäpuolelle. Evrótas kulkee Spártin (ja kulki antiikin Spartan) kaupungin ohi aivan sen itäpuolelta. Joki laskee mereen Gýtheion kaupungin koillispuolella ja muodostaa suistoalueen eli deltan. Suisto on eteläisen Kreikan merkittävimpiä kosteikkoja ja Natura 2000 -aluetta. Evrótaksen kunta on saanut nimensä joesta.
Kreikkalaisessa mytologiassa joki on saanut nimensä Lakonian kuninkaasta Eurotaksesta, joka oli kuningas Leleksin poika tai pojanpoika. Kertomuksen mukaan tämä rakennutti kanavan johtaakseen Spartan ympäristön seisovan veden mereen, jolloin joki sai alkunsa. Eurotas oli mytologiassa myös joen jumala. Joen nimi tarkoittaa ”Hyvää virtausta”.
Geropótamos
Geropótamos (, ”Pyhä joki”) voi viitata seuraaviin paikkoihin Kreetan saarella Kreikassa:
Mylopótamos (joki)
Mylopótamos (Μυλοπόταμος, ”Myllyjoki”) eli Geropótamos (, ”Pyhä joki”), antiikin "Oaksis" (), on joki, joka virtaa Réthymnon alueyksikön alueella Kreetan saaren pohjoisosassa Kreikassa. Sen pituus on 32 kilometriä. Joki saa alkunsa Ída- eli Psiloreítis-vuoristosta läheltä Anógeian kaupunkia ja virtaa sieltä kohti luoteista. Se laskee Egeanmereen kuuluvaan Kreetanmereen saaren pohjoisrannikolla lähellä Lávriksen kylää Mylopótamoksen kunnassa.
Mylopótamos on Réthymnon alueyksikön merkittävin joki. Joen varrella sijaitsee muun muassa Péraman kylä. Mylopótamoksen kunta sekä sen osa Geropótamoksen kunnallisyksikkö, entinen itsenäinen kunta, on nimetty joen mukaan. Kreetanmeren rannalla joen suussa on Geropótamoksen ranta, joka myös on saanut nimensä joesta.
Jokea ei tule sekoittaa Kreetan etelärannikon Geropótamos-jokeen.
Néstos
Néstos () eli Mesta (, ) on joki, joka virtaa Bulgariassa sekä pohjoisessa Kreikassa. Sen pituus on noin 256 kilometriä. Joki saa alkunsa Rila-vuorilta Bulgarian puolelta ja se laskee Traakianmereen Egeanmeren pohjoisosassa Thásoksen saarta vastapäätä. Néstos on Kreikan joista viidenneksi pisin.
Néstos-joen pituus Bulgarian puolella on noin 126 kilometriä ja Kreikan puolella noin 130 kilometriä. Lähdekorkeus Bulgarian vuorilla on 2 925 metriä. Néstoksen suurin sivujoki on Dospat eli Despátis, joka virtaa pääosin Bulgarian alueella. Bulgariassa joki erottaa Rila- ja Pirinvuoret Rodópivuorista. Bulgarian ja Kreikan rajalla joki kulkee Rodópien läpi. Joki kiemurtelee vuoriston läpi muodostaen kapean solan (Stená Néstou). Kreikan puolella joki toimii kreikkalaisen Makedonian ja Länsi-Traakian eli kreikkalaisen Traakian rajajokena. Se kulkee Dráman alueyksikön alueella sekä Kaválan ja Xánthin alueyksiköiden rajalla. Néstoksen kunta on saanut nimensä joesta. Laskiessaan mereen joki muodostaa laajan suistoalueen eli deltan, jonka suojellut metsiköt tunnetaan myös turkkilaisaikaisella nimellä Kotzá Ormán (”Suuri metsä”). Suisto ja metsä ovat osa Itä-Makedonian ja Traakian kansallispuistoa.
Néstoksen valuma-alueen koko on 5 613 neliökilometriä, joista on Bulgarian puolella 2 770 ja Kreikan puolella 2 843 neliökilometriä. Joessa on useita patoja ja tekojärviä, joista merkittävimmät ovat Thisavróksen tekojärvi ja pato sekä Platanóvrysin pato.
Matti Haltia
Matti Jouko Johannes Haltia (s. 28. helmikuuta 1939) on suomalainen lääkäri ja Helsingin yliopiston neuropatologian emeritusprofessori.
Hän oli vuodesta 1990 eläkkeelle jäämiseensä saakka Helsingin yliopiston neuropatologian henkilökohtainen ylimääräinen professori. Hänen tutkimuskohteenaan ovat olleet hermoston perinnölliset sairaudet ja dementia.
Hän on ollut Suomalaisen Tiedeakatemian jäsen vuodesta 1993 ja Academia Europæan jäsen vuodesta 2006.
Backwoods (vuoden 2006 elokuva)
Backwoods (myös kirjoitusasu BackWoods; ; ) on vuonna 2006 ensi-iltansa saanut Koldo Serran ohjaama espanjalais-ranskalais-brittiläinen psykologinen jännityselokuva, jonka pääosissa ovat Gary Oldman, Virginie Ledoyen, Paddy Considine, Aitana Sánchez-Gijón ja Lluís Homar. Koldo Serra ja Jon Sagalá käsikirjoittivat elokuvan.
"Backwoods" sijoittuu vuoden 1978 Pohjois-Espanjan Baskimaan alueelle, jonne nuori aviopari Norman ja Lucy (Paddy Considine ja Virginie Ledoyen) ovat tulleet lomailemaan ja tapaamaan vanhaa ystäväänsä Paulia (Gary Oldman) ja tämän Isabel-vaimoa (Aitana Sánchez-Gijón). Kesäloma kauniilla Espanjan syrjäseudulla tulee kuin tilauksesta Normanille ja Lucylle, joiden parisuhde on ajautunut kriisiin. Kun Paul vie Normanin metsälle, he löytävät pienen tytön, jota joku tai jotkut ovat pitäneet vankina metsässä jo kauan. Paulin ja Normanin etsiessä tytölle apua, tytön vangitsija hyökkää armotta heitä vastaan. Pian äärimmäisessä vaarassa eivät ainoastaan ole Paul ja Norman, mutta myös talolla odottavat Lucy ja Isabel. Metsästys on alkanut.
"Backwoodsin" kuvaukset alkoivat 1. elokuuta 2005. Se kuvattiin 3,6 miljoonan euron budjetilla Navarran alueella Espanjassa. Elokuvan kuvaukset saatiin päätökseen 27. syyskuuta 2005.
"Backwoods" sai ensi-iltansa San Sebastiánin elokuvajuhlilla San Sebastiánin kaupungissa, Espanjassa 24. syyskuuta 2006. Maanlaajuiseen teatterilevitykseen elokuva pääsi Espanjassa 16. helmikuuta 2007. Filmax vastasi elokuvan teatterilevityksestä Espanjassa. Toisissa valmistusmaissaan, Ranskassa ja Isossa-Britanniassa, elokuva ei saanut teatteriensi-iltaa. Ranskassa elokuva sai ensi-iltansa televisiossa Canal+-kanavalla 18. huhtikuuta 2007 ja Isossa-Britanniassa Dead by Dawnin elokuvajuhlilla Skotlannissa, Edinburghin kaupungissa 28. huhtikuuta 2007. Koldo Serra oli ehdolla Best of Bucheon -palkinnon saajaksi vuoden 2007 Bucheonin kansainvälisillä elokuvajuhlilla Bucheonin kaupungissa, Etelä-Koreassa. Suomessakaan elokuva ei saanut teatteriensi-iltaa, mutta Future Film Oy julkaisi elokuvan myöhemmin DVD:lle 21. maaliskuuta 2007. Filmax Home Video julkaisi elokuvan DVD:lle Espanjassa vuonna 2007, Lionsgate Yhdysvalloissa 15. huhtikuuta 2008 ja Momentum Pictures Home Entertainment Isossa-Britanniassa 19. toukokuuta 2008.
Rotten Tomatoes -sivuston mukaan 67% kriitikoista on antanut elokuvalle positiivisen arvosanan 6,2/10 keskiarvolla. Keräys perustuu kuuteen arviointiin. 1 589 käyttäjästä 27% on antanut elokuvalle positiivisen arvosanan 2,8/5 keskiarvolla.
Vishapakarit
Vishapakarit ( , "višap" lohikäärme ja "k‘a" kivi) eli lohikäärmekivet ovat Armeniassa olevia megaliittisia monoliittejä. Ne saattavat olla yli viisi metriä korkeita.
Nykyisen tiedon mukaan vishapakareiden tihein esiintymisalue on nyky-Armenia, mutta niitä esiintyy myös ympäröivillä seuduilla. Vastaavien monoliittien esiintymisalueita on tavattu myös Pohjois-Kaukasukselta Mongoliaan ulottuvalta vyöhykkeeltä.
Vishapakareita on pääasiassa kolmea eri tyyppiä. Yksi niistä ovat kivet, joiden kaiverrus muistuttaa urosnaudan taljaa. Erityisesti eläimen pään veistämiseen on kiinnitetty huomiota. Lisäksi kiviin saattaa olla veistetty vesilintujen kuvia, jotka esiintyvät aina kaksittain, antiteettisinä pareina. Näiden kivien muoto on prismaattinen tai tetragonaalinen ja alapää on tavallisesti kapeampi kuin yläosa.
Toinen vishapakarien luokka ovat kalan muotoiset tasoitetut megaliitit. Niissä on usein mukana anatomisia yksityiskohtia, kuten kalan sieraimet, evät, kylkiviivat tai kiduskannet. Näiden visapakarien muoto on usein sukkulamainen ja joskus kaareva. Kalan pyrstö on jätetty veistämättä, mikä viittaa siihen, että ne on alun perin tarkoitettu esitettävän pystyasennossa.
Kolmas vishapakarien tyyppi on edellisten sekamuoto. Monoliitit ovat kalan muotoisia, ja kalan vatsa on muotoiltu tasaiseksi, ja siihen on kaiverrettu yksi tai useampia urosnaudan taljaa. Ne ovat kiven pystyakselilla, ja taljan pää saattaa osoittaa megaliitin ylä- tai alaosaan.
Tutkijat olettavat vishapakareilla olleen uskonnollista merkitystä. Oletetaan, että ne olivat mukana rituaaleissa ja että jotkut niistä myös verhottiin oikean eläimen taljalla.
Oleellista on myös, että kiviä on löydetty korkeiden seutujen kesälaitumilta ja vesien läheltä. Armenialainen arkeologi Ashkharbek Kalantar tutki vuosina 1929–1933 Argatsvuoren etelärinteitä ja huomasi, että kivien ohella siellä oli monimutkainen, keinotekoinen kastelujärjestelmä, jonka kanaviin kerättiin vuorten huipulta sulavaa vettä. Kalantar ajoitti tämä vesiverkoston Urartun valtakunnan ajoille.
Ornavasso
Ornavasso on kunta Pohjois-Italiassa Verbano-Cusio-Ossolan maakunnassa Piemonten alueella. 
Ornavasson naapurikunnat ovat Anzola d'Ossola, Casale Corte Cerro, Gravellona Toce, Mergozzo, Premosello-Chiovenda ja Valstrona.
Pallanzeno
Pallanzeno on kunta Pohjois-Italiassa Verbano-Cusio-Ossolan maakunnassa Piemonten alueella. 
Pallanzenon naapurikunnat ovat Beura-Cardezza, Borgomezzavalle, Calasca-Castiglione, Piedimulera, Villadossola ja Vogogna.
Nelson Davidjan
Nelson Davidjan (, , 6. huhtikuuta 1950 Çartar, Azerbaidžanin SNT – 11. syyskuuta 2016 Kiova, Ukraina) oli Neuvostoliittoa edustanut kreikkalais-roomalaisen tyylin painija, olympiamitalisti, maailman- ja euroopanmestari.
57–68 kilogramman painoluokissa kilpaillut Davidjan saavutti painijanurallaan olympiahopeaa Montréalissa 1976, maailmanmestaruuden vuosina 1974 ja 1975, Euroopan mestaruuden vuosina 1973 ja 1980 sekä EM-hopeaa vuonna 1977.
Davidjan kuoli Kiovassa, Ukrainassa 66-vuotiaana 11. syyskuuta 2016.